
UPDATE. Fostul ministru Vlad Voiculescu, urmărit penal de DNA/,„Deciziile 
erau ale lui Cîţu, care întotdeauna se consulta cu lohannis” - VIDEO 


sursa foto: captură video 


Fostul ministru al Sănătăţii, Vlad Voiculescu, a ajuns vineri dimineață, 8 
decembrie, cu puţin înainte de ora 10, la sediul Direcţiei Naţionale Anticorupţie 
(DNA). 


UPDATE: S-a aflat oficial la doar câteva ore după ce Vlad Voiculescu a fost la DNA! Fostul 
ministru al Sănătăţii, Vlad Voiculescu, este urmărit penal de către procurorii DNA, în 
„dosarul vaccinurilor”. 


Acuzaţiile sunt de abuz în serviciu, cu consecinţe deosebit de grave și complicitate la abuz 
în serviciu, cu consecințe deosebit de grave - rezultă din comunicatul DNA. Reprezentanţii 
Direcției Naţionale Anticorupţie anunţă că suspectului Vlad Voiculescu i s-au adus la 
cunoștință calitatea procesuală și acuzaţiile. 


Redăm în cele ce urmează, integral, comunicatul DNA: 


„În cauza mediatizată prin comunicatele 856/VIII/3 din 21 septembrie 2021, nr. 
1084/VIII/3 din 23 noiembrie 2023 și 1130/VIII/3 din 6 decembrie 2023, ca urmare a 
îndeplinirii condiţiilor legale și constituționale, procurorii din cadrul Direcţiei Naționale 
Anticorupție - Secţia de combaterea corupției au dispus efectuarea în continuare a 
urmăririi penale față de suspectul 


VOICULESCU VLAD VASILE, la data faptelor având funcţia de ministru al Sănătăţii, pentru 
săvârșirea infracțiunilor de: 


- abuz în serviciu, cu consecinţe deosebit de grave (două fapte), 
- complicitate la abuz în serviciu, cu consecințe deosebit de grave. 


În ordonanța procurorilor se arată că, în cauză, la această etapă procesuală, există 
aspecte din care rezultă suspiciunea rezonabilă ce conturează următoarea stare de fapt: 


La data de 17 iunie 2020, Comisia Europeană a lansat Strategia europeană privind 
accelerarea dezvoltării, fabricării și distribuţiei vaccinurilor împotriva COVID-19 prin care 
propunea o abordare centralizată pentru achiziția unor opțiuni viabile de vaccinuri și care 
a presupus negocierea de către Comisia Europeană a unor acorduri de achiziţie anticipată 
cu producătorii de vaccinuri în numele statelor membre. 


Vaccinurile urmau să fie distribuite statelor membre UE în funcție de numărul populaţiei, 
iar decizia cu privire la vaccinarea prioritară a anumitor categorii de populaţie revenea 
statelor membre. 


De precizat este faptul că statele membre aveau posibilitatea să utilizeze, într-un termen 
de 5 zile de la notificare, o clauză de „opt-out”, astfel că nu erau obligate să suporte 
niciun fel de contribuţie pentru vaccinurile pe care decideau să nu le solicite. 


În contextul menţionat mai sus, în datele de 10 respectiv 18 martie 2021, suspectul 
Voiculescu Vlad Vasile, în calitate de ministru al Sănătăţii, cu încălcarea dispozițiilor legale 
și în lipsa oricăror documente/analize care să ateste necesitatea achiziţiei, ar fi 
tranzacționat și ordonanţat la plată achiziția în plus a cantităţii de 14.445.798 doze de 
vaccin (Pfizer și Moderna), în condiţiile în care ar fi cunoscut faptul că numărul 
persoanelor eligibile pentru vaccinare comunicat de statul român Comisiei Europene era 
de 10,7 milioane și că dozele de vaccin contractate anterior datei de 01 ianuarie 2021 
(37.588.366 doze) ar fi fost suficiente pentru vaccinarea unui număr de peste 23 milioane 
persoane. 

De asemenea, suspectul ar mai fi întocmit un memorandum aprobat la data de 19 aprilie 
2021 de către suspectul Cîţu Florin Vasile, în calitate de prim - ministru al Guvernului 
României, care ar fi avut ca urmare tranzacţionarea și ordonanţarea la plată a achiziţiei, 
în plus, a unei cantității de 4.260.269 doze de vaccin Pfizer. Precizăm că acest 
memorandum ar fi fost susținut spre aprobare în ședința Guvernului de către unul dintre 
secretarii de stat, ce avea la momentul respectiv atribuții delegate de ministru al 
Sănătăţii. 


Suspectului Voiculescu Vlad Vasile i s-a adus la cunoștință calitatea procesuală și 
acuzațiile în conformitate cu prevederile art. 307 Cod de procedură penală. 


În cauză se efectuează acte de urmărire penală și față de alte persoane. 


Facem precizarea că efectuarea în continuare a urmăririi penale este o etapă a procesului 
penal reglementată de Codul de procedură penală, activitate care nu poate, în nicio 
situaţie, să înfrângă principiul prezumțţiei de nevinovăție. 


Precizăm că prezentul comunicat a fost întocmit în conformitate cu art. 28 alin. (1) din 
Ghidul de bune practici privind relația sistemului judiciar cu mass media, aprobat prin 
Hotărârea Plenului Consiliului Superior al Magistraturii nr. 197/2019.” 


Până să dea ochii cu procurorii, fostul șef de la Ministerul Sănătăţii a făcut declarații în 
fața presei. Şi a dat de înțeles că toate deciziile privind vaccinarea împotriva COVID-19 
erau luate de fostul premier Florin Ciţu. Care, susține Voiculescu, se consulta 
„întotdeauna” cu președintele Klaus Iohannis. De altfel, fostul premier Ciţu a fost și el, 
recent, la DNA, fiind chemat în același dosar. 


Fostul ministru Voiculescu a fost chemat la DNA în ceea ce a ajuns să fie cunoscut drept 
„dosarul vaccinurilor”. Și anume dosarul privind achiziția de vaccinuri împotriva COVID- 
19, în care, spun procurorii, prejudiciul ar fi de peste 1 miliard de euro. 


„N-am venit cu mana goală”, a spus Voiculescu, care a adus cu el mai multe documente, 
o parte prezentându-le în fața camerelor. 


Voiculescu: „Nu au fost deciziile mele, au fost ale domnului Cîţu” 


„Credeţi că România a făcut altceva decât alte state europene? Nu au fost deciziile mele, 
au fost ale domnului Ciîţu. Nu sunt cel mai mare admirator al domnului Ciţu (...) Deciziile 
erau ale domnului Cîţu, care întotdeauna se consulta cu domnul Iohannis. Ceea ce vă 
spun este că una este responsabilitatea, alta este vina. 


Nu este treaba mea să stabilesc vina, dar responsabilitatea în mod clar atunci, și fac apel 
la ținerea dumneavoastră de minte, în anul 2021 pe cine vedeaţi la televizor vorbind de 
vaccinare? Cine vă spunea că a primit doze, că au venit dozele de Crăciun în 2020? Cine 
vă spunea în fiecare săptămână care mai este stadiul, ce se mai întâmplă cu dozele de 
vaccinare? Aceiași oameni luau toate deciziile. ÎI aveți aici pe prima pagină pe domnul 
președinte (Iohannis - n.red.)”, a declarat Voiculescu în fața jurnaliștilor, arătând Raportul 
Comitetului Naţional de Coordonare a Activităților privind Vaccinarea (CNCAV) împotriva 
COVID-19 în perioada 2020-2022. 


În tot acest context, fostul ministru al Sănătății a precizat că, dacă ancheta va continua, îl 
va „invita” pe șeful statului să vorbească. Așadar, să vină la rândul său, cu explicaţii. 


„Dacă acest proces va continua, îl voi invita să vorbească. Îl voi invita să spună ce decizii 
a luat sau ce consideră domnul procuror. Eu vă spun că nicio decizie importantă nu era 
luată de domnul Cîțu fără domnul președinte”, a susținut Voiculescu. 


Până să ajungă la DNA, Vlad Voiculescu a postat un amplu mesaj pe pagina sa de 
Facebook. 


